Holger K. Nielsen (SF), 1999-02-09:
Jeg siger tak for svaret fra ministeren og er helt enig i, at vi står med en diskussion, der er vigtig.
Vi står med en organisation, NATO, der jo arbejder under fundamentalt andre vilkår, end da den blev stiftet for 50 år siden.
Dengang var den entydigt en forsvarsorganisation, som var en konsekvens af øst-vestkonflikten.
Det var Warszawapagten over for NATO, og trusselspillet var entydigt defineret af den kolde krig. Vi står i dag i en helt anden situation efter Murens fald.
Det tog man bestik af med det nye strategiske koncept
Der er fløjet forskellige ideer gennem luften, og der kan godt være behov for, at vi andre, der ikke sidder i regeringen, får lidt mere konkret informationer: Hvad er der på dagsordenen, og hvad skal der diskuteres?
Derfor også debatten her i dag.
Vi har hørt om den såkaldte triple crown-idé, som den er blevet kaldt, og som regeringen mig bekendt er blevet orienteret mundtligt om, men ikke skriftligt.
Den går på, at der skal være en mere klart defineret rollefordeling mellem NATO, EU og OSCE.
Vi afviser ikke på forhånd nogle mere klart definerede roller, men finder det i hvert fald vigtigt, at der også bliver en klar definering af, hvordan FN skal indpasses i det system.
Uklarheden omkring FN's rolle bliver yderligere fremtrædende, når man ser på de ideer fra amerikansk hold, der har været om ændringer af NATO.
Mest kendt er
den rapport, der er fremlagt i NATO's parlamentarikerforsamling af senator Roth, hvor senator Roth har ideer til en ganske omfattende ændring af NATO's måde at fungere på.
NATO skal i højere grad kunne operere uden for sit eget område uden nødvendigvis at have FN-mandat til det, og hvor NATO indtil nu har været en forsvarsorganisation, der skulle forsvare territorier i NATO-området, skal den nu i højere grad operere på baggrund af interesser og værdier.
Og hvad er så det?
I hvert fald kan man sige, at det giver nogle helt nye betingelser for relationerne mellem NATO og FN, og det synes
jeg vi er nødt til at diskutere nærmere.
Når man siger, at man skal kunne forsvare værdier, hvem skal så definere, hvad det er for værdier, NATO skal operere ud fra, hvis det ikke skal være FN?
I det hele taget ligger der i de tanker om, at NATO skal kunne operere som en verdenspolitibetjent uden nødvendigvis at have et FN-mandat, tendenser til en meget farlig undergravning af hele FN-systemet, hvor USA ligesom selv kan bestemme, hvor man vil hen, og at det ikke sker på baggrund af et FN-mandat.
Men hvis man ligefrem vil gøre det til et fast princip, at NATO skal kunne operere uden et klart FN-mandat, bliver det i allerhøjeste grad et problem, og det er vigtigt, at der fra dansk side bliver givet et modspil på et meget tidligt tidspunkt. Der har også være andre ideer på dagsordenen; den tyske udenrigsminister Joschka Fischer har eksempelvis foreslået, at NATO i forbindelse med topmødet i Washington burde give afkald på førstegangsbrug af atomvåben.
Man kan sige, at det er en idé, som ikke mindst Socialdemokratiet og Det Radikale Venstre sloges for, da de var i opposition i 1980'erne.
Det var jo i høj grad det, som var grundlaget for den diskussion, der var i 1980'erne om den sikkerhedspolitik, der blev ført, og om NATO skulle give afkald på førstegangsbrug af atomvåben.
Nu har den tyske udenrigsminister foreslået det, og desværre har vi fået en negativ melding fra den danske regering: Man vil ikke støtte Joschka Fischer.
Men hvorfor ikke det?
Er det ikke i dag lige så meget som i 1980'erne relevant at gå ind for en politik, som vil give afspænding i hele Europa, og som giver signaler om, at vi er villige til at skære ned, at vi er villige til ikke at bruge atomvåben første gang?
Vi synes det, og vi synes, det er fantastisk vigtigt, at der bliver satset på at skabe et europæisk sikkerhedssystem, hvor vi kommer væk fra de gamle militære trusselsbilleder og får stabilitet og samarbejde.
Det vil sige, at i det omfang, der skal være militære aktioner, skal det være på baggrund af et FN-mandat, og derfor vil jeg godt fremsætte følgende: Forslag til vedtagelse
»Idet Folketinget henviser til NATO-traktaten - i særlig grad § 5 og § 7 - opfordres regeringen til i forhandlingerne om NATO's fremtidige rolle at sikre, at NATO også fremover kun kan operere uden for NATO-området, hvis der foreligger et mandat fra FN's Sikkerhedsråd.«